钦定古今图书集成/明伦汇编/官常典/第579卷 > 俞谏
## 钦定古今图书集成/明伦汇编/官常典/第579卷 > 俞谏

按《明外史》本传：“谏字良佐，桐庐人。父荩，举进士，官御
史。按江西，治外戚王氏、万氏宗族恣横罪，坐事谪澧
州判官。大筑陂堰，溉田可万顷，累迁郧阳知府。谏举
弘治三年进士，授长清知县，擢南京御史，迁河南佥
事，禽嵩贼吕梅。历江西参议，平大帽山贼锺仕高，迁
广东副使，中道召为大理少卿。正德六年擢右佥都”
御史，治水苏、杭诸府，修治圩塘，民享其利。寻进右副
都御史，提督操江。八年春，姚源降贼王浩八叛，诏以
谏代陈金，督江西、浙江、福建诸军讨之。时浩八众万
馀，屯浙江开化，为同知伍文定等所败，遁还江西。德
兴以所执都指挥白弘、江洪为质，求抚于按察使王
秩。秩受之，为传送姚源。浩八奔据贵溪裴源山，馀众
复集，连营十里。谏令秩与副使胡世宁、参政吴廷举
列屯要害，断其归路，而躬与都督李𬭎乘夜冒雨潜
进，大破之，俘斩数千人，遂禽浩八。其党溃走玉山。谏
与南赣巡抚周南、江西巡抚任汉复击斩七百馀人，
馀贼奔姚源。谏督廷举等进剿，逼禽之。谏惩金失，一
意用兵，而任汉懦，先为布政使，尝赞金主抚。虽亟，上
首功，追贼缓，馀党复起。先是，东乡贼为金所败，乞降，
隶世宁，号“新兵”，而剽掠如故。既惧罪复叛，遣参将桂
勇等讨禽之。万年虽立县，贼尚众，吏胥多贼党，官府
动息必知之。副使李情治峻急，众欲叛，畏𬭎在馀干，
不敢发。会𬭎卒王垂七、胡念二等遂作乱，杀情及饶
州通判陈达、秦碧、指挥邢世臣等焚廨舍，谏发兵禽
之，乱乃定。言官劾谏及汉南。兵部请召汉还，命谏兼
领巡抚。明年击临川贼，斩其魁，而遣参将李隆击新
淦贼。贼踞万山中，僭称王且八年。隆等深入，悉就禽，
俘斩千七百馀人。录功，进谏右都御史，巡抚如故。剧
贼徐九龄者，初啸建昌、醴源，已，出没江、湖间，积三十
年。黄州、德安、九江、安庆、池州、太平咸被其害。谏讨斩
之，群盗悉平。宁王宸濠讽御史张鳌山劾谏。十一年
召还，遂乞致仕。嘉靖改元，用荐起故官，总督漕运。青
州矿盗王堂等起颜神镇，流劫东昌、兖州。济南都指
挥杨纪及指挥杨浩等击之。浩死，纪仅免。诏责山东
将吏。于是诸臣分道逐贼，贼不复屯聚，流劫金乡、鱼
台间，突曹州。欲渡河不得，复掠考城并河西岸，至东
明、长垣。河南及保定守臣咸告急。贼党王友贤等转
掠祥符、封丘，南抵徐州。廷议以诸道巡抚权位相埒，
乃命谏与都督鲁纲并提督两畿、山东、河南军务，以
便宜节制诸道兵讨之。贼复流至考城。官军方欲击，
而河南降贼张进引三百骑驰至中都，留守颜恺与
俱前。方战，进忽三麾其旗先却，贼乘之，官军大溃，将
士死者八百馀人。谏等连营进，贼始灭。其秋，召掌都
察院事。逾年卒官。赠太子太保，谥庄襄。